
Obavještenje o realizaciji akreditovanog programa obuke
Predmet: Poziv za učešće na akreditovanoj obuci u Andrijevici, 12-13. septembar 2026. Godine
Poštovani/e,
NVO LGBT Forum Progres organizuje realizaciju akreditovanog programa „Osnovna obuka: Pristup i rad sa LBTIQ ženama žrtvama nasilja“, u okviru projekta „Jačanje sistema socijalne podrške LBTIQ ženama žrtvama nasilja u sjevernom regionu Crne Gore“.Program je akreditovan od strane Zavoda za socijalnu i dječju zaštitu, pod brojem 03-128/26-13/2.
Obuka će biti održana 12. i 13. septembra 2026. godine u Andrijevici u hotelu Komovi i namijenjena je stručnim radnicima, stručnim saradnicima i saradnicima u sistemu socijalne i dječje zaštite, prvenstveno zaposlenima u centrima za socijalni rad sa područja sjevernog regiona Crne Gore.
Program obuke realizovaće Milica Špajak i Bojana Jokić, iskusne trenerice sa stručnim znanjem i dugogodišnjim iskustvom u oblasti zaštite ljudskih prava, unapređenja položaja LBTIQ osoba i pružanja podrške osobama koje su preživjele nasilje. Kroz teorijski i praktični rad, učesnicima/ama će prenijeti relevantna znanja, iskustva i konkretne smjernice za senzitivniji, profesionalniji i inkluzivniji pristup LBTIQ ženama žrtvama nasilja.
Opšti cilj programa je unapređenje osnovnih kompetencija stručnih radnika i saradnika za prepoznavanje specifičnih potreba, unapređenje komunikacije i primjenu pristupa zasnovanog na ljudskim pravima u radu sa LBTIQ ženama žrtvama nasilja.
Tokom dvodnevne obuke učesnici/e će imati priliku da unaprijede znanja o višestrukoj marginalizaciji i specifičnim oblicima nasilja kojima su izložene LBTIQ žene, razviju vještine nediskriminatorne i senzitivne komunikacije, upoznaju se sa principima trauma-informisanog pristupa, kao i sa postupcima procjene rizika, planiranja zaštite i međusektorske saradnje.
Obuka će biti realizovana kroz stručna predavanja, grupni rad, diskusije, praktične vježbe, studije slučaja i izradu individualnih akcionih planova za unapređenje profesionalne prakse.
Troškove smještaja, ishrane i učešća na obuci snosi organizator.
Broj mjesta je ograničen na 15 učesnika/ca. Zainteresovani kandidati/kinje mogu dostaviti prijavu putem e-mail adrese lgbtforumprogresmne@gmail.com, do popunjavanja predviđenog broja mjesta. Prijava za učešće na obuci treba da sadrži: Ime i prezime, mjesto prebivališta, naziv ustanove/organizacije  i kontakt telefon.
Učesnicima/ama obuke biće obezbijeđena i refundacija putnih troškova u iznosu do 20,00 eura po osobi. Refundacija će se izvršiti uz obavezno dostavljanje odgovarajućeg računa za gorivo ili autobuske karte. Zbog toga je potrebno da učesnici/e sačuvaju originalnu prateću dokumentaciju i dostave je organizatoru tokom obuke.
Za dodatne informacije možete nas kontaktirati putem broja telefona 067 050 099.
Detaljna agenda obuke nalazi se u prilogu mejla.
Srdačan pozdrav,
NVO LGBT Forum Progres

